L-Awtorità tal-Ippjanar tagħti protezzjoni lil numru ta' binjiet f'dawn il-lokalitajiet li bħalissa fihom qed iseħħ ħafna żvilupp L-Awtorità tal-Ippjanar skedat numru ta' binjiet f'Tas-Sliema, San Ġiljan u l-Gżira biex b'hekk dawn issa se jkunu qed jingħataw protezzjoni u dan minħabba l-valur arkitettoniku u storiku tagħhom. Wħud minn dawn il-binjiet jinkludu l-Iskola tas-Sależjani ta' San Patrizju, dik li kienet il-Lukanda Savoy u l-Lukanda Imperial (il-binja oriġinali) f'Tas Sliema, il-Polylclinic tal-Gżira u l-iSewer Pumping station fil-Gżira wkoll. L-ogħla livell ta' protezzjoni ingħata lil din il-pompa fil-Gżira kif ukoll liż-żona madwar l-istruttura tal-Forti ta' Tas Sliema u t-Torri u l-Batterija ta' San Ġiljan, magħrufin aħjar bħala il-'Fortizza' u t-'Torri' rispettivament. L-Awtorità tal-Ippjanar skedat fi Grad 2 numru ta' djar fi Triq Stella Maris u Triq il-Madonna tas-Sacro Cuor, apparti Lancaster House fi Triq il-Lunzjata u Villa d'Argens fi Triq Cuschieri.